Polisie gee wenke om plaasaanvalle te probeer bekampArgieffoto Dit kom nadat Jan de Kock Sondag op sy plaas Groot Waag buite Petrus Steyn vermoor is. Brig. Billy Jones, woordvoerder van die polisie, sê gedurende hul ondersoeke na die onderskeie plaasaanvalle en –moorde is daar verskillende maniere waarop die aanvallers te werk gaan, geïdentifiseer. “Die een wat die meeste gebruik word, is waar verdagtes ‘n veld aan die brand sal steek om die boer en sy werkers se aandag af te trek. Terwyl hulle besig is om die brand te blus sal die verdagtes na die plaashuis gaan om te steel en dikwels die vrou, wat dan alleen is, aanval. Indien die boer terugkeer terwyl hulle nog besig is, word hy ook dikwels aangeval of selfs vermoor.” Jones sê in ander gevalle word die honde op die plaas vergiftig. “Ontevrede werkers word ook dikwels bevriend om inligting te kry oor waar daar kontant gehou word sowel as die bewegings van die boer.” Jones sê boere moet saam met die polisie werk om plaasaanvalle te bekamp deur profiele te verskaf van werknemers wat afgedank is aangesien hulle meestal die skuldiges is wat inligting verkoop. “Verhoog plaaspatrollies en meld enige verdagte aktiwiteite of persone by die veiligheidsmaatskappye of die polisie aan.” Jones sê daar moet goeie verhoudings met werknemers gebou word en dat werknemers se agtergrond deeglik nagegaan moet word. “Wees ook diskreet oor geld en vuurwapens wat op die plaas gehou word.” Jones sê die Valke werk intussen onverpoosd om die verdagtes wat by die afgelope plaasaanvalle betrokke was, vas te trek.